
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                                 Bucureşti, 19 martie 2014

                                 Pl-x 106/2014


AVIZ

asupra

propunerii legislative privind egalitatea în drepturi a cetăţenilor români aparţinând majorităţii cu cetăţenii români aparţinând minorităţilor etnice
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind egalitatea în drepturi a cetăţenilor români aparţinând majorităţii cu cetăţenii români aparţinând minorităţilor etnice, trimisă cu adresa nr. Pl-x 106 din 3 martie 2014, înregistrată cu nr.4c-11/220 din 3 martie 2014.
Propunerea legislativă a fost respinsă de Senat, în şedinţa din 25 februarie 2014, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat. 
Iniţiativa legislativă are ca obiect de reglementare instituirea regulii potrivit căreia “cetăţenii români – aparţinând majorităţii – beneficiază de aceleaşi drepturi cu cetăţenii români aparţinând minorităţilor etnice”. 
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 19 martie 2014.

Membrii Comisiei au examinat propunerea legislativă supusă avizării, expunerea de motive şi avizul negativ al Consiliului Legislativ, transmis cu adresa nr.1181 din 29 octombrie 2013.

Guvernul României nu a transmis un punct de vedere referitor la această propunere legislativă, până la data dezbaterii iniţiativei legislative în Comisia juridică.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea negativă a propunerii legislative, întrucât principiile şi dispoziţiile constituţionale şi legale sunt deja consacrate la nivelul legislaţiei româneşti în cuprinsul art.6 alin.(1) şi alin.(2) din Legea fundamentală, iar la nivelul dreptului internaţional, problematica egalităţii în drepturi a cetăţenilor este reglementată prin instrumente juridice specifice, cum sunt Declaraţia universală a Drepturilor Omului, Convenţia Europeană a Drepturilor Omului, Tratatul Uniunii Europene – parte a Tratatului de la Lisabona, documente la care România este parte şi care sunt direct aplicabile în întreg spaţiul juridic al statelor membre UE, inclusiv al României.

Demersul legislativ creează un paralelism legislativ cu norme şi principii deja consacrate la nivel intern – constituţional (art.4 şi art.16 din Constituţia României), precum şi cu norme juridice internaţionale, incluse în sfera protecţiei drepturilor omului şi direct aplicabile în cadrul ordinii juridice naţionale (art.20 şi art. 148 din Constituţie).
În raport de obiectul şi conţinutul reglementării, propunerea legislativă face parte din categoria legilor ordinare.

                
        PREŞEDINTE,                          
                  SECRETAR,

                        BOGDAN LIVIU CIUCĂ                         CĂTĂLIN THEODOR NICOLESCU

Consilier parlamentar,

Rodica Penescu
PAGE  
2

_1455450901.unknown

